Source: https://www.kirkkojakaupunki.fi/-/espoon-kirkkoneuvosto-keskusteli-kirkko-ja-kaupungin-sopimuksesta-taustalla-yhden-jasenen-aloite
Timestamp: 2019-07-24 08:27:13+00:00
Document Index: 16192416

Matched Legal Cases: ['kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ']

Espoon yhteinen kirkkoneuvosto keskusteli Kirkko ja kaupungin sopimuksesta – taustalla yhden jäsenen aloite - Kirkko ja kaupunki
Espoon yhteinen kirkkoneuvosto keskusteli Kirkko ja kaupungin sopimuksesta – taustalla yhden jäsenen aloite
Vantaa päätti Kirkko ja kaupungin sopimuksen irtisanomisesta ja haluaa neuvotella uudesta sopimuksesta Helsingin ja Espoon seurakuntayhtymien kanssa.
Kun Vantaa päätti irtisanoa Kirkko ja kaupungin nykyisen sopimuksen, myös Espoossa joudutaan ottamaan asiaan kantaa.
Espoon seurakuntien yhteinen kirkkoneuvosto käsitteli maanantaina 10. kesäkuuta kokouksessaan Kirkko ja kaupungin sopimusta. Keskustelun pohjana oli kirkkoneuvoston jäsenen Risto Sepposen aloite.
Vantaan seurakuntien yhteinen kirkkovaltuusto päätti irtisanoa pääkaupunkiseudun seurakuntayhtymien sopimuksen Kirkko ja kaupunki -median julkaisemisesta vuoden 2021 alusta. Espoon, Helsingin ja Kauniaisten seurakuntayhtymien on sen vuoksi aloitettava sopimusneuvottelut Vantaan kanssa. Yhteinen media syntyi vuonna 2017 monivuotisen valmistelun tuloksena.
Espoo joutuu siis joka tapauksessa ottamaan kantaa nyt syntyneeseen tilanteeseen. Tarkemmin asiaan palataan elokuussa.
Sepposen aloitteessa esitetään, että Kirkko ja kaupunki -yhteistyön pohjaksi valmistellaan muiden sopijaosapuolten kanssa strategia, jossa huomioidaan seurakuntayhtymän paremmat mahdollisuudet vaikuttaa vuosittaisiin kustannuksiin, paikallisen tapahtumailmoittelun ja uutisten riittävä näkyvyys ja seurakuntien viestintätarpeiden huomioiminen sekä verkkoviestinnän entistä parempi hyödyntäminen ja varautuminen printtimedian merkityksen vähenemiseen.
Lisäksi Sepposen aloitteessa esitetään, että Espoon seurakuntayhtymän neuvotteluaseman varmistamiseksi yhteiselle kirkkovaltuustolle valmistellaan ehdotus Kirkko ja kaupunki -median sopimuksen irtisanomiseksi.
Yhteinen kirkkoneuvosto kävi asiasta vilkkaan ja pitkän keskustelun. Aloite merkittiin kokouksessa saapuneeksi ja asia menee seuraavaksi valmisteluun viestinnän toimikunnalle, joka käsittelee asiaa elokuun kokouksessaan. Yhteiselle kirkkoneuvostolle esitys tulee käsiteltäväksi 26. elokuuta.
Pääkaupunkiseudun seurakuntayhtymien päätös yhdistää voimavarat viestinnässä on ollut kauaskantoinen ja viisas päätös.
– Kalervo Salo
– Keskustelua käytiin aiheesta ja irtisanomisen merkityksestä. Nythän tilanne on se, että sopimus tulee joka tapauksessa kirkkovaltuuston käsittelyyn sopimusneuvottelujen jälkeen. Viestinnän toimikunta on luottamushenkilöistä koottu asiantuntijaelin, jonka jäsenet on valittu viestintäosaamisen perusteella. Asiaa käsitellään siellä ennen kirkkoneuvostoa, kertoo Espoon seurakuntien viestintäpäällikkö Urpu Sarlin.
Hänen mukaansa Espoon pitää joka tapauksessa linjata omat tavoitteensa ja valita neuvotteluihin työryhmä. Yhteisen kirkkoneuvoston puheenjohtaja, Leppävaaran kirkkoherra Kalervo Salo toteaa, että aloitteen laatija halusi varmistaa keskustelun alkamisen mahdollisimman nopeasti.
– Asia olisi joka tapauksessa tullut päätettäväksi myös ilman aloitetta. Tässä vaiheessa ei vielä ole ennakoitavissa, miten asia etenee. Valmisteluvaiheessa tarvitaan myös neuvotteluja muiden seurakuntayhtymien kanssa. Näiden neuvottelujen tulos vaikuttaa päätöksentekoon, sanoo Salo.
Mitä itse ajattelet mediayhteistyöstä ja Kirkko ja kaupungista Espoon kannalta?
– Katson, että pääkaupunkiseudun seurakuntayhtymien päätös yhdistää voimavarat viestinnässä on ollut kauaskantoinen ja viisas päätös. Tämä on tuonut kaikille seurakuntayhtymille jo nyt merkittäviä taloudellisia säästöjä pitäen samalla huolta korkeatasoisesti toimitetusta seurakuntalehdestä ja muusta yhteisestä mediasta. Hyvin alkanutta pääkaupunkiseudun seurakuntien hyvää yhteistyötä kannattaa edelleen jatkaa ja kehittää, tuumii Salo.
kirkkoneuvostot
Hallinto-oikeuteen on tehty valitus Vantaan kirkkovaltuuston päätöksestä irtisanoa Kirkko ja kaupungin sopimus – myös Lehtisaaren maanvuokrasopimuksen valmistelussa puutteita 17.7.2019
Kirkko ja kaupungin sopimusneuvottelut pyritään käynnistämään syksyllä 17.6.2019
Vantaa irtisanoo Kirkko ja kaupungin sopimuksen – johtokunnan puheenjohtajan mukaan päätös perustuu virheelliseen tietoon 5.6.2019
Vantaan yhteinen kirkkoneuvosto esittää Kirkko ja kaupungin sopimuksen irtisanomista 29.5.2019
Yhdenvertaisuus ja tasa-arvo ovat tärkeitä Helsingin kirkkovaltuuston uudelle puheenjohtajalle Hanna Mithikulle 1.2.2019
Espoon seurakuntien yhteistä kirkkovaltuustoa johtaa kokenut kirkkopoliitikko Heikki Sorvari, joka on lastensa mielestä murrosiässä 31.1.2019